
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Azerbajdžane,
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže Azerbajdžan zintenzívnil represie voči občianskej spoločnosti, aktivistom a zostávajúcim nezávislým médiám, ako je Abzas Media, čo sa prejavuje zatýkaním a súdnym prenasledovaním; keďže podľa organizácií občianskej spoločnosti je v súčasnosti v Azerbajdžane takmer 300 politických väzňov; keďže podľa indexu organizácie Freedom House Sloboda vo svete 2024 je Azerbajdžan jednou z najmenej slobodných krajín na svete, pričom sa umiestnil až za Ruskom a Bieloruskom;
B.	keďže politického ekonóma a predstaviteľa opozície Gubada Ibadoghlua v júli 2023 zatkli azerbajdžanské orgány a zostal vo väzbe do 22. apríla 2024, keď bol premiestnený do domáceho väzenia; keďže jeho zdravie sa od jeho zatknutia výrazne zhoršilo v dôsledku mučenia, neľudských podmienok zadržiavania a odmietnutia primeranej zdravotnej starostlivosti, čo ohrozuje jeho život;
C.	keďže obhajca ľudských práv Ilhamiz Guliyev bol 4. decembra 2023 svojvoľne zatknutý na základe pochybného obvinenia z obchodovania s drogami po tom, ako svedčil ako oznamovateľ o tom, že polícia manipuluje s dôkazmi proti kritikom vlády; keďže mu hrozí až 12 rokov väzenia;
1.	naliehavo vyzýva Azerbajdžan, aby okamžite a bezpodmienečne prepustil Ilhamiza Gulijeva; berie na vedomie, že Gubad Ibadoghlu bol prepustený a umiestnený do domáceho väzenia, a vyzýva orgány, aby zrušili jeho zákaz cestovania a stiahli všetky obvinenia proti nemu; vyzýva Azerbajdžan, aby urýchlene zabezpečil, aby mohol absolvovať nezávislú lekársku prehliadku u lekára podľa vlastného výberu a aby mu umožnil liečbu v zahraničí;
2.	naliehavo vyzýva Azerbajdžan, aby okamžite a bezpodmienečne prepustil všetkých ostatných politických väzňov, ako sú okrem iných Tofig Yagublu, Akif Gurbanov, Bakhtiyar Hajiyev, obhajcovia ľudských práv a novinári Ulvi Hasanli, Sevinj Vagifgizi, Nargiz Absalamova, Hafiz Babali, Elnara Gasimova, Aziz Orujov, Rufat Muradli, Avaz Zeynalli, Elnur Shukurov, Alasgar Mammadli, Farid Ismayilov, ako aj štátnych príslušníkov EÚ a iných štátnych príslušníkov;
3.	pripomína azerbajdžanským orgánom ich povinnosti rešpektovať ľudskú dôstojnosť a základné slobody a vyzýva ich, aby zrušili represívne právne predpisy, ktoré privádzajú nezávislé mimovládne organizácie a médiá na okraj zákona;
4.	domnieva sa, že pokračujúce porušovanie ľudských práv v Azerbajdžane je nezlučiteľné s prípravami krajiny na usporiadanie konferencie COP29; žiada organizátorov, aby zabezpečili, že ľudské práva, základné slobody a skutočná účasť občianskej spoločnosti budú v plnej miere zakotvené a zaručené v dohode s hostiteľskou krajinou;
5.	vyzýva Komisiu, aby zvážila pozastavenie strategického partnerstva s Azerbajdžanom v oblasti energetiky; trvá na tom, aby sa akákoľvek budúca dohoda o partnerstve podmienila prepustením všetkých politických väzňov a zlepšením celkovej situácie v oblasti ľudských práv v krajine;
6.	vyzýva osobitného zástupcu EÚ pre ľudské práva, aby požiadal o stretnutia s politickými väzňami v Azerbajdžane;
7.	opakuje svoju výzvu, aby sa sankcie EÚ v rámci globálneho sankčného režimu EÚ v oblasti ľudských práv uvalili na azerbajdžanských úradníkov, ktorí sa dopustili závažného porušovania ľudských práv;
8.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, členským štátom a prezidentovi, vláde a parlamentu Azerbajdžanu.

